钦定古今图书集成/明伦汇编/交谊典/第071卷 > 宋册府元龟 > 《送并州旻上人诗序》前人
## 钦定古今图书集成/明伦汇编/交谊典/第071卷 > 宋册府元龟 > 《送并州旻上人诗序》前人

三元日月，不能改弦望之期；四序炎凉，不能移变通
之运。况乎人生天地，岳镇东西，良时美景，始云蒸而
电激；临水登山，忽风流而雨散。道之常也，复何言哉！
是旻上人，天骨多奇，神情独王。法门梁栋，岂非龙象
之雄；晋国英灵，即是河汾之宝。道尊德贵，所以名称
并闻；尽性穷神，所以身心不动。遍观天下，暂游城阙。
刘真长之远致，雅契高风；习凿齿之宏才，深期上德。
芝兰一面，暂悦新知；垂棘连城，将游旧府。鸡山法众，
饯行于素浐之滨；麟阁良朋，祖送于青门之外。是日
也，河山雨气，原野秋阴，风烟凄而禁籞寒，草木落而
城隍晚。云中振锡，有如鸿鹄之飞；水上乘杯，更似神
仙之别。左右为之魂动，金石由其色变。恒山岱岳，看宝鼎于风云；帝里神州，对长安于白日。两乡邈远，何
当惠远之游；千里相思，空有关山之望。群贤佥议，咸
可赋诗，题其爵里，编之简牍。